હીરા આજે ત્રણ મહિને પહેલી વાર સાસરેથી પીયર આવવાની હતી. આમ તો વઢવાણસીટીથી સુરેન્દ્રનગર બહુ છેટું નહીં. તેને વર બહુ હોંશીલો મળેલો. મહિનાની રજા લઈ તે બન્‍ને જણાં ભાવનગર, પાલીતાણા અમદાવાદ વગેરે સ્થળોએ ફરી આવ્યા હતા. જે ગામ ગયાં ત્યાં બસ કે ઘોડાગાડીમાં જોવાના સ્થળો જોઈ આવતાં. દરેક ગામમાં ફરવાની જગ્યા શોધી દિવસના બસ કે ઘોડાગાડી કરી કરી ફરી આવતાં. બસ અને ઘોડાગાડીમાં હીરાને ઊંઘ ચડતી, રાતના મીઠા ઉજાગરા થતા એટલે તે બસમાં વરને ખંભે માથું ઢાળી દેતી.